Cestná doprava
--------------

### Rýchlostné cesty

Južný obchvat Nitry tvorený z rýchlostnej cesty R1
V roku 2011 bol otvorený dlho očakávaný úsek rýchlostnej cesty R1 spolu s južným obchvatom Nitry, ktorá spojila Nitru s mestami ako Bratislava, Trnava, Zvolen či Banská Bystrica. Na území mesta sú situované 3 výjazdy: Nitra- Západ (Lehota), Nitra- Juh (Cabajská) a Nitra- Východ (Levická). Pred vybudovaním južného obchvatu bol súčasťou R1 severný obchvat v dĺžke 5,7 km.

Od roku 2020 sa má začať s výstavbou rýchlostnej cesty R8, ktorá spojí Nitru, R1 s R2 (Topoľčany, Bánovce nad Bebravou, Trenčín, Partizánske a Prievidza).

### Cesty 1. triedy

Cesta 1. triedy I/65 v Starom meste
Cez mesto prechádzajú dve európske hlavné cesty E58 a E571 a tri cesty prvej triedy I/51, I/64 a I/65. 

### Cesty 2. triedy

* II/513 – Spája R1 pri Nitre s Hlohovcom, Leopoldovom, D1 a I/61
* II/562 – Spája Novozámockú ulicu v Nitre so Šaľou a I/75

### Autobusová doprava

V meste sa nachádza Autobusová stanica Nitra.

Železničná doprava
------------------

Mapa železničných tratí v okolí mesta
### Trate

Železničná doprava v Nitre je v súčasnosti tvorená tromi traťami:

* trať 140 – jednokoľajná neelektrifikovaná trať Nové Zámky – Prievidza
* trať 141 – jednokoľajná neelektrifikovaná trať Leopoldov - Lužianky a Dražovce – Kozárovce
* trať 142 – jednokoľajná neelektrifikovaná trať Zbehy – Radošina

### Stanice a zastávky

Železničná stanica Nitra
Železničná stanica Nitra
Na území mesta sa nachádza 1 stanica:

* Nitra – MČ Staré mesto

a 4 zastávky:

* Dolné Krškany – MČ Dolné Krškany
* Dražovce – MČ Dražovce, v súčasnosti je osobná doprava na trati pozastavená
* Mlynárce – rozhranie MČ Mlynárce a obce Lužianky
* Nitra zastávka – MČ Mlynárce

### Spoje

V stanici Nitra začínajú alebo cez ňu prechádzajú spoje výlučne kategórie Os (osobný vlak) v taktovom režime a to do smerov:

* Nové Zámky – 15 párov spojov (z toho 3 spoje Nitra - Nové Zámky a 2 spoje Nové Zámky - Nitra premávajú v pracovné dni)
* Topoľčany a Prievidza – 12 párov spojov (z toho 2 premávajú v pracovné dni)
* Leopoldov – 11 spojov Leopoldov - Nitra (z toho 2 v pracovné dni) a 10 spojov Nitra - Leopoldov (z toho 2 v pracovné dni)
* Zbehy – 7 spojov Nitra - Zbehy (z toho 1 v pracovné dni) a 7 spojov Zbehy - Nitra (z toho 1 cez víkendy) ako prípoje k rýchlikom z/do Bratislavy a z/do Prievidze

V minulosti taktiež premávali osobné vlaky do Radošiny (142) a z Lužianok do Zlatých Moraviec (141), tie ale boli v roku 2003 zrušené.

### Rozvoj

Plánované bolo prepojenie Nitry na trať Bratislava – Štúrovo v priestore Šale, čím by vznikla priama trať do hlavného mesta SR Bratislavy. Výstavba tejto jednokoľajnej elektrifikovanej trate bola predbežne naplánovaná na roky 2018-2020 a rýchlosť vlakov mala byť až do 160 km/h. Súčasťou projektu bola aj modernizácia a elektrifikácia trate 141 v úseku Leopoldov – Lužianky a trate 140 v úseku Lužianky – Šurany, ktorej súčasťou je aj úsek vedený cez mesto Nitra. Výsledkom by mali byť:

* zvýšenie max. rýchlosti zo 100 resp. 80 km/h na 120 km/h a odstránenie všetkých rýchlostných obmedzení (napr. zníženie rýchlosti na výhybkách)
* rekonštrukcia všetkých staníc a zastávok, vytvorenie bezbariérových nástupísk príp. podchodov, výťahov a samostatných nástupíšť
* dobudovanie druhej koľaje úseku Lužianky - Nitra
* elektrifikácia v celej dĺžke
* zrušenie všetkých úrovňových priecestí a ich náhrada mimoúrovňovými (podjazdy, nadjazdy)

Výsledkom by mal byť kratší cestovný čas, väčšia priepustnosť trate, bezpečnejšia prevádzka a priame napojenie Nitry na región Bratislavy.

V roku 2015 bolo rozhodnuté o neopodstatnenosti takéhoto projektu a bude vypracovaná nová štúdia ktorá zohľadní aj potreby nového strategického priemyselného parku a automobilky Jaguar Land Rover.

Vodná doprava
-------------

Rieka pretekajúca centrom mesta, na fotografii úsek medzi Chrenovským a Univerzitným mostom
Mestom prechádza rieka Nitra, ktorá sa má v budúcnosti začleniť do mestskej dopravy v meste. Prvé mólo malo byť vybudované už v roku 2008 ako súčasť OC City Park, ktorého výstavba však bola pozastavená.

Súčasťou lodného koridoru by mali byť minimálne 4 móla:

* Mestský park
* OC City Park
* UKF
* V súčasnosti sa rieka Nitra z hľadiska lodnej dopravy nevyužíva, poskytuje iba rekreačný spôsob využitia.

Letecká doprava
---------------

Letisko Nitra je letisko s regionálnym významom, ktoré sa nachádza v mestskej časti Janíkovce. Nemá pevnú betónovú plochu, t.z. určené je len pre menšie typy lietadiel ako sú športové alebo poľnohospodárske regionálne. Sídli tu aj Aeroklub Nitra.

Mestská hromadná doprava
------------------------

Autobusy Solaris Urbino 12 na linke 25 a Karosa B732 na cyklobusovej linke C čakajúce pri Liečebnom ústave
*Bližšie informácie v hlavnom článku: Mestská hromadná doprava v Nitre*
Dobre rozvinutá je MHD, ktorá zabezpečuje spojenie centra mesta, mestských častí, priemyselných oblastí, ale aj okolitých obcí (27 liniek + 1 sezónna linka). Doprava je zabezpečovaná spoločnosťou TRANSDEV NITRA.

Cyklistická doprava
-------------------

*Bližšie informácie v hlavnom článku: Cyklistické trasy v Nitre*
V Nitre je v súčasnosti postavených 12 km cyklistických trás, z ktorých najdlhšia je vedená na hrádzi okolo rieky Nitra. V budúcnosti sa plánuje dobudovanie existujúcej siete o ďalších 28 km.

Integrovaná doprava
-------------------

Nitra je jedno z miest, v ktorých sa uvažuje so zavedením integrovanej dopravy bežnej pre európske mestá či regióny.

Medzi zapojené druhy dopravy by sa mali zaradiť:

* mestská hromadná doprava – dotovaná mestom, dopravca ARRIVA NITRA
* prímestská autobusová doprava – dotovaná VÚC Nitra, dopravca ARRIVA NITRA
* železničná doprava – dotovaná štátom, dopravca Železničná spoločnosť Slovensko

Ďalšie možné druhy dopravy a dopravcovia:

* vodná doprava – dotovaná pravdepodobne mestom (pozri sekciu Vodná doprava)
* ARRIVA Trnava – predovšetkým prímestská doprava západne od Nitry
* ARRIVA Nové Zámky – predovšetkým prímestská doprava južne od Nitry

Hlavné výhody integrovanej dopravy:

* intervalové cestovné poriadky
* sprehľadnenie systému
* jeden lístok na všetky druhy dopravy
* očíslovanie liniek prímestskej dopravy
* zatraktívnenie tarify
* koordinácia spojov a dopravcov

*Bližšie informácie v hlavnom článku: Integrovaný dopravný systém*

Hlavné dopravné ťahy
--------------------

Hviezdoslavova trieda - Nitra, Klokočina
### Cestné

* Južný obchvat (R1)
* Severný obchvat
* I/51
* I/64
* I/65
* Bratislavská ulica
* Cabajská ulica
* Dražovská cesta
* Hviezdoslavova trieda
* Chrenovská ulica
* Levická ulica
* Novozámocká ulica
* Štefánikova trieda
* Štúrova ulica
* Trieda Andreja Hlinku

### Železničné

* trať 140
* trať 141

### Lodné

* rieka Nitra

### Cyklistické

* Nábrežná cyklotrasa

Referencie
----------

1. ↑   Elektrifikácia a optimalizácia trate Leopoldov – Nitra – Šurany
2. ↑   Elektrifikáciu trate zrušili. Dočká sa nitrianska stanica rekonštrukcie?

Čítajte viac: